ରୁଷ ସହ ଯୁଦ୍ଧ ହେବ, କାହିଁକି ଏମିତି କହିଲେ ୟୁକ୍ରେନ୍ ରାଷ୍ଟ୍ରପତି, ୨୦୧୪ର ପ୍ରତିଶୋଧରେ ଜଳୁଛନ୍ତି କି ଜେଲେନ୍କ୍ସି ? - Prameya News7\nରୁଷ ସହ ଯୁଦ୍ଧ ହେବ, କାହିଁକି ଏମିତି କହିଲେ ୟୁକ୍ରେନ୍ ରାଷ୍ଟ୍ରପତି, ୨୦୧୪ର ପ୍ରତିଶୋଧରେ ଜଳୁଛନ୍ତି କି ଜେଲେନ୍କ୍ସି ?\nକିଭ୍ ୧୦/୦୯ଃ ୟୁକ୍ରେନ ରାଷ୍ଟ୍ରପତି ଭଲୋଦିମର ଜେଲେନସ୍କିଙ୍କ ବଡ଼ ବୟାନ। ଋଷ ସହ ବାସ୍ତବରେ ଯୁଦ୍ଧ ହୋଇପାରେ ବୋଲି ସେ କହିଛନ୍ତି। ୨୦୧୪ର ପ୍ରତିଶୋଧ ନିଆଁରେ ଜଳୁଥିବା ୟୁକ୍ରେନ କୌଣସି ମୁହୂର୍ତ୍ତରେ ରୁଷ ଉପରେ ଆକ୍ରମଣ କରିପାରେ । କିନ୍ତୁ ଏହା ପୂର୍ବରୁ ଜେଲେନସ୍କି ରୁଷ ରାଷ୍ଟ୍ରପତି ଭ୍ଲାଦିମିର ପୁଟିନଙ୍କ ସହ ଆଲୋଚନା କରିବାକୁ ଚାହୁଁଥିବା ନେଇ କହିଛନ୍ତି। ୟାଲ୍ଟା ୟୁରୋପିଆନ୍ ରଣନୀତି ଶିଖର ସମ୍ମିଳନୀ (YES)ରେ ଏନେଇ କହିଛନ୍ତି ୟୁକ୍ରେନ୍ ରାଷ୍ଟ୍ରପତି।\n୨୦୧୪ରେ ରୁଷ, ୟୁକ୍ରେନର କ୍ରିମେନ୍ ଉପଦ୍ବିପକୁ ଅଧିକାର କରିବା ସହ ସେଠାକାର ବିଚ୍ଛିନତାବାଦୀଙ୍କୁ ସମର୍ଥନ ଦେଇଥିଲା। ଏହା ବିରୋଧ ରେ ରୁଷ ସହ ବାସ୍ତବରେ ୟୁକ୍ରେନ ଯୁଦ୍ଧ କରିବାକୁ ଚାହୁଁଛି କି ବୋଲି ୟେସ୍ ସମ୍ମଳନୀରେ ଜେଲେନସ୍କିଙ୍କୁ ପଚରାଯାଇଥିଲା। ସେ କହିଛନ୍ତି, 'ମୋତେ ଲାଗୁଛି ଏମିତି ହୋଇପାରେ।' ଏହା ସହ ସେ କହିଛନ୍ତି, ଏହା ଏକ ସବୁଠୁ ଖରାପ କଥା ଯେ ଏହା ହୋଇପାରେ କିନ୍ତୁ ଦୁର୍ଭାଗ୍ୟର ବିଷୟ ଯୁଦ୍ଧ ହେବାର ସମ୍ଭାବନା ରହିଛି। ୨୦୧୪ରେ ପୂର୍ବ ୟୁକ୍ରେନରେ ରୁଷ ସୃଷ୍ଟି କରିଥିବା ବିବାଦ ପାଇଁ ଏବେ ସୁଦ୍ଧା ୧୪୦୦୦ ଜୀବନ ଯାଇଛି ବୋଲି ସେ କହିଛନ୍ତି।\nଆମେରିକା ସହିତ ସମ୍ପର୍କ ଭଲ ରହିଛି। କିନ୍ତୁ ନାଟୋରେ ସୈନ୍ୟ ମେଣ୍ଟରେ ସାମିଲ ନେଇ କରାଯାଇଥିବା ଅନୁରୋଧର ଏଯାଏ ସ୍ପଷ୍ଟ ଉତ୍ତର ମିଳିପାରିଲା ନାହିଁ । କାରଣ ଏହି ନିଷ୍ପତ୍ତି ସିଧା ମସ୍କୋକୁ ବିଚଳିତ କରିବ ବୋଲି ୟୁକ୍ରେନ୍ ପ୍ରେସିଡେଣ୍ଟ କହିଛନ୍ତି। ତେବେ ପୂର୍ବ ୟୁକ୍ରେନରେ ରୁଷ ଅଧିକରୁ ଅଧିକ ସୈନ୍ୟ ମୁତୟନ କରିବା ପରେ କିଭ ଏବଂ ମସ୍କୋ ମଧ୍ୟରେ ବିବାଦ ତେଜିଛି।\nସେପଟେ ୟୁକ୍ରେନ ଶାନ୍ତି ଆଲୋଚନା କରିବାକୁ ଜମା ରାଜି ନଥିବା ରୁଷ ବାରମ୍ବାର ଅଭିଯୋଗ ଆଣୁଥିବା ବେଳେ ଜେଲେନସ୍କି ପୁଟିନଙ୍କ ସହ ଘୋଷଣାତ୍ମକ ନୁହେଁ ବରଂ ପ୍ରକୃତରେ ଆଲୋଚନା କରିବାକୁ ଇଚ୍ଛା ପ୍ରକାଶ କରୁଥିବା ନେଇ କହିଛନ୍ତି। ରୁଷ ବିବାଦ ସମାଧାନ କରିବା ପାଇଁ ଚାହୁଁନାହିଁ। ପ୍ରକୃତରେ ସେମାନେ ଯୁଦ୍ଧ ନହେଉ ବୋଲି ଚାହୁଁନଥିବା ବେଳେ ବିବାଦର ମୂଳୋତ୍ପାଟନ କରିବାକୁ ଇଚ୍ଛା ପ୍ରକାଶ କରୁନଥିବା ନେଇ ଅଭିଯୋଗ କରିଛନ୍ତି ୟୁକ୍ରେନ ରାଷ୍ଟ୍ରପତି ଭଲୋଦିମର ଜେଲେନସ୍କି।
